Diari Oficial de la Generalitat Valenciana


Sumari del DOGV 5610, del 01-10-2007 (2007/11213)

DECRET 164/2007, de 28 de setembre, del Consell, pel qual se suspén parcialment la vigèn-cia del Pla General d'Ordenació Urbana del municipi de l'Alfàs del Pi.
---------------------------------------------------------------------------------------------------------------------------------------------------------------

### Dades del document

Número de DOGV
:   5610

Data del DOGV
:   01-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11694


Data del document
:   28-09-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Descriptors 

:   * Alfàs del Pi, l'
    * administració local
    * reglamentació urbanística
    * pla d'urbanisme

DECRET 164/2007, de 28 de setembre, del Consell, pel qual se suspén parcialment la vigèn-cia del Pla General d'Ordenació Urbana del municipi de l'Alfàs del Pi. [2007/11675]
El pla general d'ordenació urbana vigent en el municipi de l'Alfàs del Pi va ser aprovat definitivament per la Comissió Provincial d'Urbanisme d'Alacant el 4 de juny de 1987. Després del llarg període d'aplicació d'aquest instrument urbanístic, l'Ajuntament, l'any 2003, va acordar l'inici dels treballs per a la seua revisió. A finals del mes d'octubre de 2006, l'equip redactor va presentar a la corporació el document definitiu de concert previ del nou Pla general, el qual ja s'ajustava al nou paquet legislatiu aprovat en la Comunitat Valenciana, per al seu estudi i sotmetiment a informació pública. No obstant això, el 29 de desembre de 2006, el Ple va acordar suspendre els treballs de revisió del Pla general fins celebrades les eleccions municipals de maig de 2007.
Paral·lelament a aquest procediment, l'Ajuntament va adoptar, el 21 de juliol de 2003, l'acord de suspensió de l'atorgament de llicències urbanístiques pel terme d'un any, amb la finalitat d'impedir l'indiscriminat enderrocament d'habitatges unifamiliars en determinats sòls urbans del Pla general.
En l'actualitat, alçada la suspensió ?per transcurs legal dels terminis- i davant de la situació de paralització dels treballs de revisió del nou pla, resulta impossible acabar amb la problemàtica de l'enderrocament indiscriminat de xalets i habitatges unifamiliars en moltes zones urbanístiques del terme municipal, en un període curt, a través del mecanisme de la suspensió automàtica de llicències, que es produeix en el moment en què s'aprova el sotmetiment a informació pública del nou Pla general.
Davant d'aquesta situació, l'Ajuntament de l'Alfàs del Pi, en el Ple extraordinari de 23 de febrer de 2007, va acordar sol·licitar al Consell que, mitjançant un decret, suspenguera parcialment la vigència del seu Pla General en els sòls urbans 1 (només sector E-F) 2,3,4,5,6,7,8,9,10,11 i 12 del Pla general vigent. La dita sol·licitud va ser complementada per l'Ajuntament, a petició del Servei de Coordinació Territorial de la conselleria de Territori i Habitatge, mitjançant informe de l'Àrea d'Urbanisme, de 28 de maig de 2007, el qual ampliava la informació urbanística relativa a la suspensió sol·licitada.
L'àmbit material de la suspensió que preveu la proposta aprovada per l'Ajuntament de l'Alfàs del Pi es refereix a 12 sectors del sòl urbà del municipi la suspensió dels quals es considera estrictament necessària, ja que el seu desenvolupament parcial o total comportaria la impossibilitat de l'execució del Pla General d'Ordenació Urbana (PGOU) en tràmit, en afectar els objectius d'aquest.
La necessitat de suspensió ve justificada en el mateix acord de 23 de febrer de 2007, del Ple, i desenvolupada en l'informe de l'Àrea d'Urbanisme de 28 de maig de 2007, el qual conté una descripció més detallada de les raons que fonamenten la petició de suspensió del planejament vigent en cadascun dels referits sectors.
Així, l'acord del Ple determina que: "La resolució de la problemàtica de substitució indiscriminada de xalets per bungalous apariats i en filera, a recer d'una excessiva i il·lògica prima d'edificabilitat assignada des del PGOU de 1987, en definitiva, distorsiona l'històric model territorial del municipi (urbanitzacions de baixa densitat residencial), i hipoteca les infraestructures urbanístiques i compromet seriosament un futur model d'ordenació basat en criteris de sostenibilitat en el nou PGOU... Aquesta problemàtica, segons el nostre parer perniciosa des del punt de vista de l'interés públic local, a més es produeix en un àmbit on el vell PGOU de l'Alfàs del Pi de 1987, no s'acomoda en absolut al nou marc normatiu de l'urbanisme valencià (LUV i ROGTU)".
En el mateix sentit, l'informe complementari de l'Àrea d'Urbanisme de l'Ajuntament de l'Alfàs del Pi, de 28 de maig de 2007, aprofundeix en les causes que fonamenten la suspensió sol·licitada:
"3. Des de la perspectiva de l'oportunitat i idoneïtat des del punt de vista de l'interés públic de l'acord municipal referenciat, cal destacar, a manera de resum, la següent problemàtica, que ha jalonat el procediment i que posa en risc la preservació de la viabilitat de l'ordenació que s'ha d'establir en el nou Pla General de l'Alfàs del Pi (en tramitació):
- Problemes d'índole infraestructural en sòls urbans consolidats. Amb la substitució tipològica detectada i la implementació de majors densitats edificatòries sobre les històriques assentades, es produeix un problema notable a nivell d'infraestructures urbanístiques. D'una part, en no estar dimensionades correctament les xarxes generals existents (d'aigua potable, clavegueram, energia elèctrica, etc.) a les noves demandes, i d'una altra, davant de l'infraequipament de dotacions urbanístiques en determinats sòls urbans (mancança de serveis de clavegueram, i enllumenat públic en les unitats d'actuació del sòl urbà 2 Pla de la Serra, Urb. Belmonte, Urb. Barranc Fondo i Urb. Romerar).
- Necessitat de protecció del patrimoni urbà. Des de fa anys es detecta la substitució de la tipologia edificatòria històrica característica de la majoria dels sòls urbans del municipi, que és residencial extensiva (habitatge unifamiliar aïllat i apariat), per models de major densitat (blocs d'apartaments turístics, aparthotels i habitatges en filera), i es produeix una gradual alteració de la imatge que caracteritza i diferència al municipi del l'Alfàs del Pi. En aquest sentit hem de ressenyar que la protecció de patrimoni urbà es perfila actualment com a objectiu imprescindible que ha de guiar la planificació urbanística de les nostres ciutats, juntament amb la idea d'un desenvolupament sostenible que ha emergit en els últims deu anys com a element fonamental de la planificació urbana.
- Necessitat de crear una ciutat més sostenible. És necessari compatibilitzar creixement i dinamisme econòmic amb cohesió social, de tal forma que es conjuguen les necessitats creixement del nostre municipi amb els imperatius del desenvolupament sostenible.
- Desequilibris en matèria d'equipaments i zones verdes públiques. La implementació de majors densitats edificatòries en les malles de sòl urbà consolidat estan alterant l'equilibri de les reserves d'equipaments docents, esportius, etc., i zones verdes dissenyades des del PGOU de 1987, enfocades en el seu dia a una zonificació de baixa densitat edificatòria.
- En el nou pla general en tramitació es preveu, tant per als àmbits materials objecte de suspensió com per a nous sòls urbanitzables de baixa densitat, la implementació d'edificabilitats pròpies de baixa densitat, establint-se els paràmetres de 0,25m²/m² com a intensitats edificatòries brutes i aprofitament tipus del 0,2209m²/m². Aquests plantejaments col·lideixen frontalment amb l'actual situació i previsions del PGOU de 1987, amb intensitats edificatòries de 0,50 m²/m² netes, que fins i tot possibiliten la construcció d'edificació unifamiliar en filera i apartaments turístics, tipologies que s'han d'eradicar en el nou pla en tramitació en els sòls objecte de suspensió".
La possibilitat d'efectuar la suspensió que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys, havent d'establir el règim urbanístic aplicable transitòriament en el municipi.
L'objectiu final d'aquesta suspensió és obtenir un òptim entorn del sòl urbà de l'Alfàs del Pi, primant els interessos col·lectius sobre els particulars, de manera que es mantinga el model territorial històric del municipi, evitant els problemes d'índole infraestructural i els desequilibris en matèria d'equipaments i zones verdes públiques que es generen en el municipi, redundant tot això en un desenvolupament més sostenible del municipi. Objectius que, en cas que es permeten nous desenvolupaments contradictoris dels previstos en el pla general en tramitació, puguen veure's hipotecats, generant situacions irreversibles a curt i mig termini.
L'excepcionalitat de la mesura aconsella la seua estricta limitació als aspectes mereixedors de protecció, per la qual cosa la suspensió haurà de cenyir-se a les zones expressament determinades per l'Ajuntament de l'Alfàs del Pi en l'acord anteriorment referit, perseguint el menor perjudici possible per als interessos particulars, i serà d'aplicació a tota la resta el vigent Pla General d'Ordenació Urbana. La dita suspensió no podrà excedir, en tot cas, del termini de 2 anys, període que es considera un termini més que suficient per a la finalització de les tasques d'elaboració del definitiu pla general d'ordenació urbana.
Tot això atenent, igualment, a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de l'Alfàs del Pi, en tant que Administració responsable de l'elaboració del pla general que és la causa d'aquest decret.
Per això, vista la sol·licitud formulada per l'Ajuntament de l'Alfàs del Pi, mitjançant un acord del Ple de l'Ajuntament de 23 de febrer de 2007, de suspensió de la vigència del Pla general d'ordenació urbana en vigor respecte de determinades àrees del sòl urbà, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 28 de setembre de 2007,
DECRETE
Article 1
Suspendre parcialment la vigència del Pla general d'ordenació urbana del municipi de l'Alfàs del Pi, aprovat definitivament per la Comissió Provincial d'Urbanisme d'Alacant el 4 de juny de 1987, exclusivament respecte a l'ordenació dels següents sòls urbans ?delimitats en els plans que s'adjunten com a annex: SU 1 (nucli urbà, només sector E-F d'ordenances), SU 2 (Albir II), SU 3 (Racó de l'Albir), SU 4 (Sant Rafael I), SU 5 (Foia Blanca), SU 6 (Jardí de l'Alfàs), SU 7 (l'Estrada), SU 8 (Escandinàvia), SU 9 (Sant Rafael II), SU 10 (Barranc Fondo), SU 11 (Romerar), SU 12 (Belmonte).
Article 2
La suspensió es mantindrà fins a l'entrada en vigor del nou pla en tramitació i, com a màxim, pel termini de 2 anys.
Article 3
El règim urbanístic transitori aplicable en els sectors afectats per la suspensió del planejament durant la vigència d'aquesta és el següent:
- Suspensió d'acords de programació i de l'atorgament de llicències de parcel·lació i demolició.
- Seran admissibles les sol·licituds de llicències per a execució d'obres de tanca, les de conservació, restauració i rehabilitació d'edificacions existents i, en general, les obres de caràcter menor, sempre que l'augment de volum que s'ha d'autoritzar en parcel·les unifamiliars no sobrepasse l'edificabilitat establida en el vigent Pla general.
DISPOSICIÓ FINAL
Aquest decret entrarà en vigor el dia que es publique en el Diari Oficial de la Comunitat Valenciana.
Valencia, 28 de setembre de 2007.
El president de la Generalitat,
FRANCISCO CAMPS ORTIZ.
El conseller de Medi Ambient,
Aigüa, Urbanisme i Habitatge,
JOSÉ RAMÓN GARCÍA ANTÓN.